Opätovné prerokovanie dohody GPA viedlo k úspešnému a flexibilnému rozšíreniu záväzkov zmluvných strán týkajúcich sa prístupu na trh, a to na základe zásady reciprocity. Podľa sekretariátu WTO by rozšírenie prístupu na trh prinieslo ročné výnosy v odhadovanej výške 80 až 100 miliárd USD vo forme príležitostí na prístup na trh pre spoločnosti zmluvných strán.

Revidovaná dohoda GPA sa skladá z dvoch častí: a) právneho textu s pravidlami zásad a postupov, ktoré musia obstarávateľské subjekty zmluvných strán dohody GPA uplatňovať, a b) listín, v ktorých sa uvádza rozsah každej zmluvnej strany (ďalej len „prílohy k dodatku I“). Listiny, v ktorých sa uvádza rozsah jednotlivých zmluvných strán dohody GPA sú rozdelené do siedmich príloh, ktoré sa vzťahujú na subjekty ústrednej štátnej správy, subjekty štátnej správy na nižšej úrovni, ostatné subjekty, tovary, služby, stavebné služby a všeobecné poznámky. V týchto prílohách sa určuje rozsah, do akého je obstarávanie tovarov a služieb (vrátane stavebných služieb) rôznymi obstarávateľskými subjektmi danej zmluvnej strany dohody GPA otvorené účasti hospodárskych subjektov pochádzajúcich z iných zmluvných strán dohody GPA. Ak sa na tieto obstarávateľské subjekty vzťahuje príloha zmluvnej strany dohody GPA, pri obstarávaní tovarov a služieb musia uplatňovať pravidlá stanovené v revidovanej dohode GPA.

Čierna Hora požiadala o pristúpenie k dohode GPA v októbri 2013 a svoju prvú ponuku predložila v novembri 2013. Čierna Hora distribuovala svoju druhú revidovanú ponuku v júni 2014 a konečnú ponuku potom v júli 2014. Výbor GPA prijal v októbri 2014 rozhodnutie, ktorým vyzval Čiernu Horu, aby pristúpila k dohode GPA. Revidovaná dohoda GPA nadobudla pre Čiernu Horu platnosť 15. júla 2015 po uložení jej listiny o pristúpení.

Čierna Hora udeľuje zmluvným stranám dohody GPA prístup k verejnému obstarávaniu všetkých verejnoprospešných služieb v tých istých sektoroch (t. j. v sektoroch pitnej vody, elektriny, letísk, prístavov, mestskej dopravy a železníc), ako ich stanovuje Európska únia, a voči ostatným zmluvným stranám dohody GPA uplatňuje rovnaké obmedzenia na základe reciprocity ako Európska únia. Úroveň finančných limitov je určená na 400 000 SDR pri tovaroch, 400 000 SDR pri službách a 5 000 000 SDR pri stavebných službách.

2.1.3.3.Nový Zéland

Nový Zéland požiadal o pristúpenie k dohode GPA v septembri 2012. Nový Zéland predložil svoju konečnú ponuku v júli 2014. Výbor GPA prijal rozhodnutie o pristúpení Nového Zélandu k revidovanej dohode GPA v októbri 2014. Revidovaná dohoda GPA nadobudla pre Nový Zéland platnosť v auguste 2015 po uložení jeho listiny o pristúpení.

Medzi záväzky Nového Zélandu podľa revidovanej dohody GPA sú v jeho prílohe „ostatné subjekty“ zahrnuté štyri štátnom vlastnené podniky pôsobiace v sektoroch verejnoprospešných služieb, konkrétne v sektoroch leteckej dopravy, meteorologických služieb, železníc a elektriny (Airways Corporation of New Zealand Limited, Meteorological Service of New Zealand Limited, KiwiRail Holdings Limited a Transpower New Zealand Limited). Úroveň finančných limitov je určená na 400 000 SDR pri tovaroch, 400 000 SDR pri službách a 5 000 000 SDR pri stavebných službách.

2.1.3.4.Ukrajina

Ukrajina požiadala o pristúpenie k dohode GPA v decembri 2012. Konečnú ponuku predložila v júni 2015. Výbor GPA prijal rozhodnutie o pristúpení Ukrajiny k revidovanej dohode GPA v novembri 2015. Revidovaná dohoda GPA nadobudla pre Ukrajinu platnosť 18. mája 2016 po uložení jej listiny o pristúpení.

Ukrajina poskytuje rozsah vo vzťahu k veľkému množstvu sektorov verejnoprospešných služieb a takisto orientačný zoznam subjektov pôsobiacich v sektoroch verejnoprospešných služieb na základe prístupu vychádzajúceho z definícií. Ukrajina vylučuje obstarávanie z prepojených podnikov alebo spoločných podnikov. Úroveň finančných limitov je určená na 400 000 SDR pri tovaroch, 400 000 SDR pri službách a 5 000 000 SDR pri stavebných službách.

2.1.3.5.Moldavská republika

Moldavská republika požiadala o pristúpenie k dohode GPA v januári 2002. Moldavská republika predložila konečnú ponuku v máji 2015. Výbor GPA prijal rozhodnutie o pristúpení Moldavska v septembri 2015. Revidovaná dohoda GPA nadobudla pre Moldavskú republiku platnosť 14. júla 2016 po uložení jej listiny o pristúpení.

Moldavská republika ponúka prístup k obstarávaniam vykonávaným všetkými subjektmi, ktoré sa podľa vnútroštátneho práva považujú za verejných obstarávateľov, pôsobiacimi v sektoroch verejnoprospešných služieb, ako sú sektory pitnej vody, elektriny a/alebo tepelnej energie (ich výroby, prepravy alebo distribúcie), prístavných alebo iných terminálových zariadení, letiskových zariadení, mestskej dopravy a železničnej dopravy. Zahrnutý je orientačný zoznam subjektov. Neuvádzajú sa žiadne výhrady. Úroveň finančných limitov je určená na 400 000 SDR pri tovaroch, 400 000 SDR pri službách a 5 000 000 SDR pri stavebných službách. Finančné limity pre tovary a služby však podliehali dvojročnému prechodnému obdobiu.

2.1.3.6.Austrália

Austrália požiadala o pristúpenie k dohode GPA v júni 2015. Revidované ponuky predložila v septembri 2016 a júni 2017 a konečnú ponuku v marci 2018. Rokovania o pristúpení Austrálie k revidovanej dohode GPA sú už uzatvorené a výbor GPA prijal rozhodnutie o jej pristúpení k revidovanej dohode GPA v októbri 2018. Revidovaná dohoda GPA nadobudla pre Austráliu platnosť 5. mája 2019 po uložení jej listiny o pristúpení.

Verejnoprospešné služby, železnice a iné oblasti súvisiace s dopravou (napríklad výstavba ciest a prístavy) patria do zodpovednosti austrálskych štátov a teritórií. Revidovaná dohoda GPA sa nevzťahuje na verejné obstarávanie verejnoprospešných služieb v prípade subjektov uvedených v rámci Teritória hlavného mesta Austrálie. Úroveň finančných limitov je určená na 355 000 SDR pri tovaroch, 355 000 SDR pri službách a 5 000 000 SDR pri stavebných službách. Rozsah sa nevzťahuje na verejnoprospešné služby tých štátnych obchodných podnikov v Austrálii, ktoré sú podľa všetkého porovnateľné s verejnými podnikmi EÚ, ktoré Európska únia ponúka na obstarávanie, ak pôsobia v sektoroch verejnoprospešných služieb v prípade vody, elektriny, prístavov a letísk, mestskej dopravy a železníc (prístup vychádzajúci z definícií).

2.1.3.7.Spojené kráľovstvo

Revidovaná dohoda GPA platila pre Spojené kráľovstvo počas prechodného obdobia stanoveného v dohode o vystúpení medzi Európskou úniou a Spojeným kráľovstvom (od 1. februára 2020 do 31. decembra 2020) ako pre členský štát EÚ. Spojené kráľovstvo po uplynutí tohto prechodného obdobia pristúpilo k revidovanej dohode GPA ako samostatná zmluvná strana 1. januára 2021. Konečná ponuka Spojeného kráľovstva podľa dohody GPA kopíruje podmienky aktuálnej listiny záväzkov EÚ podľa revidovanej dohody GPA do takej miery, do akej sa uplatňuje na Spojené kráľovstvo, a to aj v prípade sektorov verejnoprospešných služieb.

2.1.3.8.Členovia čakajúci na pristúpenie

V súčasnosti sa v procese pristúpenia formálne nachádza 11 členov WTO (Albánska republika; Brazílska federatívna republika; Čínska ľudová republika; Gruzínsko; Jordánske hášimovské kráľovstvo; Kazašská republika; Kirgizská republika; Ománsky sultanát; Ruská federácia; Severomacedónska republika; Tadžická republika). Aktuálne však v súvislosti s procesom pristúpenia Albánska, Gruzínska, Jordánska ani Ománu neprebieha žiadna aktivita. Záväzok začať proces pristúpenia k revidovanej dohode GPA prevzali vo svojich protokoloch o pristúpení ďalší štyria členovia WTO. Ide o Afganskú islamskú republiku, Mongolsko, Saudskoarabské kráľovstvo a Seychelskú republiku.

2.2.Všeobecná dohoda WTO o obchode so službami (GATS)

V článku XIII ods. 2 dohody GATS sa stanovuje revízna doložka, v ktorej sa nariaďuje, že „[d]o dvoch rokov od nadobudnutia platnosti Dohody WTO sa v rámci tejto dohody uskutočnia mnohostranné rokovania o vládnom obstarávaní v službách“.